มิตซูบิชิ ปาเจโร สปอร์ต
รุ่นที่ 2 (KG/KH/PB; พ.ศ. 2551)

| รุ่นที่ 2 (KG/KH/PB) |
| --- | --- |
มิตซูบิชิ ปาเจโร สปอร์ต (ก่อนปรับโฉม)
ภาพรวม
เรียกอีกชื่อ: มิตซูบิชิ มอนเตโร สปอร์ต มิตซูบิชิ นาติวา มิตซูบิชิ โชกุน สปอร์ต มิตซูบิชิ ชาเลนเจอร์ (ออสเตรเลีย) มิตซูบิชิ ปาเจโร ดาการ์ (ลาตินอเมริกา)
เริ่มผลิตเมื่อ: พ.ศ. 2551–2559
แหล่งผลิต: ประเทศไทย: แหลมฉบัง (มิตซูบิชิ มอเตอร์ส ประเทศไทย) บราซิล: กาตาเลา (มิตซูบิชิ มอเตอร์ส บราซิล) รัสเซีย: คาลูกา (พีซีเอ็มเอ รัส) จีน: ฉางชา มณฑลหูหนาน (จีเอซี มิตซูบิชิ) เวเนซุเอลา: บาร์เซโลนา (เอ็มเอ็มซี ออโตโมทริซ, 2556–58) บังกลาเทศ: จิตตะกอง (โปรโกติ) อินเดีย: เจนไน (เอชเอ็ม-มิตซูบิชิ)
ตัวถังและช่วงล่าง
รุ่นที่คล้ายกัน: มิตซูบิชิ ไทรทัน (รุ่นที่ 4)
ระบบส่งกำลัง
เครื่องยนต์: เบนซิน: 3.0 L 6B31 V6 3.5 L 6G74 V6 ดีเซล: 2.5 L 4D56 เทอร์โบ I4 3.2 L 4M41 เทอร์โบ I4
กำลัง: 162 kW (217 hp; 220 PS) (6B31) 139 kW (186 hp; 189 PS) (6G74) 100–131 kW (134–176 hp; 136–178 PS) (4D56) 121 kW (162 hp; 165 PS) (4M41)
ระบบเกียร์: เกียร์ธรรมดา 5-สปีด V5MT1 เกียร์กึ่งอัตโนมัติ 5-สปีด INVECS-II พร้อมโหมดสปอร์ต SMART เกียร์อัตโนมัติ 4-สปีด INVECS-II พร้อมโหมด Sportronic
มิติ
ระยะฐานล้อ: 2,800 mm (110.2 in)
ความยาว: 4,695 mm (184.8 in)
ความกว้าง: 1,815 mm (71.5 in)
ความสูง: 1,840 mm (72.4 in)
มิตซูบิชิ ปาเจโร สปอร์ต รุ่นที่สองถูกออกแบบโดยอาศัยพื้นฐานของโครงรถแบบขั้นบันได (ladder frame chassis) ของมิตซูบิชิ ไทรทัน เปิดตัวครั้งแรกในงานแสดงรถยนต์นานาชาติมอสโก (Moscow International Automobile Salon) ในช่วงฤดูใบไม้ร่วงปี พ.ศ. 2551 และทยอยวางจำหน่ายในบางประเทศ เช่น รัสเซีย เอเชียตะวันออกเฉียงใต้ และตะวันออกกลาง ด้านการออกแบบได้รับอิทธิพลบางส่วนมาจากรถต้นแบบคือ มิตซูบิชิ ปาเจโร อีโวลูชัน (Mitsubishi Pajero Evolution) ปี พ.ศ. 2544 ที่ใช้เครื่องยนต์ V8 ขนาด 4.7 ลิตร รุ่นนี้ยังคงมีเครื่องยนต์ให้เลือกเหมือนเดิมคือ เครื่องยนต์ดีเซลขนาด 2.5 หรือ 3.2 ลิตร และเครื่องยนต์เบนซิน V6 ขนาด 3.0 หรือ 3.5 ลิตร ภายในห้องโดยสารมีให้เลือกทั้งแบบ 5 ที่นั่งและ 7 ที่นั่ง เช่นเดียวกับรถกระบะไทรทันที่เป็นพื้นฐาน โรงงานผลิตปาเจโร สปอร์ต สำหรับจำหน่ายทั่วโลกนั้น ตั้งอยู่ที่ประเทศไทยแห่งเดียว
ในประเทศฟิลิปปินส์ มิตซูบิชิ ปาเจโร สปอร์ต จะใช้ชื่ออย่างเป็นทางการว่า มิตซูบิชิ มอนเตโร สปอร์ต (Mitsubishi Montero Sport) เปิดตัวครั้งแรกในฟิลิปปินส์เมื่อเดือนตุลาคม พ.ศ. 2551 มีเครื่องยนต์เพียงรุ่นเดียวคือ เครื่องยนต์ดีเซลคอมมอนเรลไดเรกต์อินเจ็กชัน รหัส 4M41 ขนาด 3.2 ลิตร ให้กำลัง 163 แรงม้า แรงบิด 343 นิวตันเมตร ทำงานร่วมกับเกียร์อัตโนมัติ 4 สปีด INVECS-II (พร้อมโหมดสปอร์ตทรอนิกส์) มี 2 รุ่นย่อยคือ GLS และ GLS SE ซึ่งเป็นรุ่นท็อป ในปี พ.ศ. 2554 เครื่องยนต์ของมอนเตโร สปอร์ต ได้รับการปรับปรุง โดยเปลี่ยนเป็นเครื่องยนต์ดีเซลคอมมอนเรล รหัส 4D56 ขนาด 2.5 ลิตร ให้กำลังสูงสุดที่ 178 แรงม้า แรงบิด 350 นิวตันเมตร (เพิ่มขึ้นจากรุ่นเดิม 15 แรงม้าและ 7 นิวตันเมตร) เครื่องยนต์รุ่นใหม่นี้มาพร้อมกับระบบเทอร์โบแปรผัน (Variable Geometry Turbo: VGT) ซึ่งช่วยเพิ่มพละกำลังเครื่องยนต์ได้ดีกว่าเครื่องยนต์ดีเซลเทอร์โบ 3.2 ลิตร รุ่นก่อนหน้า 15% นอกจากจะมีกำลังมากกว่าและตอบสนองได้ดีขึ้นแล้ว เครื่องยนต์รุ่นใหม่นี้ยังประหยัดน้ำมันมากขึ้นอีกด้วย รุ่นย่อยที่ได้รับการปรับปรุงเครื่องยนต์นี้ใช้ชื่อว่า มิตซูบิชิ มอนเตโร สปอร์ต GLS-V ซึ่งเป็นรุ่นกลาง เพิ่มเติมด้วยช่องต่ออุปกรณ์เสริม เซ็นเซอร์ถอยหลัง แผ่นกันรอยที่ประตูท้าย เครื่องเสียงหน้าจอสัมผัส 2DIN พร้อมบลทูธและ GPS และดิสก์เบรคขนาดใหญ่ขึ้น นอกจากนี้ยังมีการเปิดตัวรุ่นย่อยใหม่แทนรุ่น GLS SE เดิม คือ มิตซูบิชิ มอนเทโร สปอร์ต GTV มาพร้อมกระจังหน้าใหม่ เครื่องเสียง DVD ตราสัญลักษณ์ สปอยเลอร์ท้ายรถทำจากคาร์บอนไฟเบอร์ แพดเดิลชิฟท์ และเกียร์อัตโนมัติ 5 สปีด รุ่นใหม่
ในประเทศอินเดีย ปาเจโร สปอร์ต เคยถูกนำเข้ามาในรูปแบบชุดประกอบ (CKD) และประกอบโดยบริษัทร่วมค้า (joint venture) ระหว่างฮินดูสถานมอเตอร์ กับมิตซูบิชิ เครื่องยนต์ที่ใช้เป็นเครื่องยนต์ดีเซลเทอร์โบ 4 สูบ ขนาด 2.5 ลิตร รหัส 4D56-T และยุติการจำหน่ายไปเมื่อปี พ.ศ. 2562
ในประเทศบังกลาเทศ ปาเจโร สปอร์ต ได้รับการประกอบโดยโปรโกติ(Pragoti) ซึ่งเป็นบริษัทอุตสาหกรรมยานยนต์ของรัฐบาล
ภายในห้องโดยสารตกแต่งด้วยเบาะหนัง มีหน้าจอสัมผัสบริเวณคอนโซลหน้า หน้าจอนี้แสดงข้อมูลต่าง ๆ เช่น เวลา เข็มทิศ ข้อมูลประหยัดน้ำมัน และฟังก์ชั่นอื่น ๆ เบาะแถวที่ 2 มีช่องแอร์สำหรับผู้โดยสารแต่ละคน   พร้อมแผงควบคุมแอร์สำหรับเบาะหลัง เบาะแถวที่ 3 มาพร้อมกับที่วางแก้ว 2 ใบและช่องเสียบปลั๊กไฟ
มิตซูบิชิ ปาเจโร สปอร์ต Exceed (อินโดนีเซีย; ก่อนปรับโฉม)
มิตซูบิชิ มอนเตโร สปอร์ต G2 (ชิลี; ปรับโฉมใหม่)
มิตซูบิชิ ชาเลนเจอร์ (ออสเตรเลีย; ปรับโฉมใหม่)
ภายใน